Good vra OB moet na Kaapse eiendomstransaksie kyk | Netwerk24
Deur Warda Meyer 05 Julie 2019 19:33
Die Good-party het die openbare beskermer (OB) gevra om ondersoek in te stel na Kaapstad se grondtransaksies in die middestad.
Brett Herron, 'n Good-LPW in die Wes-Kaapse Wetgewer, sê daar moet dringend vasgestel word of die verkoop van gesogte eiendom in die middestad aan Growthpoint Properties bo verdenking was.
Die Kaapse middestad. Foto: Media24
Herron sê burgerregtegroepe was gekant teen die verkoop van gesogte eiendom in Laer Langstraat in 2016 aan Growthpoint, teen R140 miljoen minder as wat die eiendom glo werd is.
Good het sy kommer uitgespreek dat die Kaapstadse metro die afgelope week geweier het om 'n forensiese verslag oor die transaksie bekend te maak.
"As wins gemaak word uit die verkoop van waardevolle bates wat aan die staat behoort, kom dit die burgers toe, nié private maatskappye nie," het Herron gesê.
Hy sê die stad kon die bykomende geld gebruik het om gesubsidieerde huise te bou, of selfs biblioteke, of beter beligting en toerusting te installeer in gebiede wat onder misdaad en bendegeweld deurloop pleks daarvan dat die ontwikkelaar 'n allemintige afslag van R140 miljoen kry.
Herron wil hê die OB moet vasstel of die transaksie wettig was, en ook kyk wat die werklike aard van die verhouding tussen die DA en die eiendomsmaatskappy is.